b'\n_START_ARTICLE_\nAri Paunonen\n_START_PARAGRAPH_\nAri Tapani Paunonen (s. 10. maaliskuuta 1958 Sulkava) on entinen suomalainen kest\xc3\xa4vyysjuoksija, joka oli parhaimmillaan 1\xc2\xa0500 metrill\xc3\xa4. Nyky\xc3\xa4\xc3\xa4n Paunonen toimii Juoksija-lehden p\xc3\xa4\xc3\xa4toimittajana ja aiemmin lehden toimittajana._NEWLINE_Paunonen oli jo juniorina huippulahjakas. 17-vuotiaana kes\xc3\xa4ll\xc3\xa4 1975 h\xc3\xa4n voitti nuorten EM-kultaa kukistaen muun muassa tulevan huippujuoksijan Sebastian Coen. Kalevan kisoissa samana vuonna h\xc3\xa4n juoksi pronssille 1\xc2\xa0500 metrill\xc3\xa4._NEWLINE_Kes\xc3\xa4ll\xc3\xa4 1977 Paunonen voitti 19-vuotiaana toistamiseen nuorten EM-kultaa 1\xc2\xa0500 metrill\xc3\xa4 sek\xc3\xa4 samalla matkalla miesten SM-kultaa. 3\xc2\xa0000 metrill\xc3\xa4 Paunonen juoksi nuorten maailmanenn\xc3\xa4tyksen 7.43,20, joka kesti liki 20 vuotta. T\xc3\xa4m\xc3\xa4 aika my\xc3\xb6s sivusi Lasse Vir\xc3\xa9nin Suomen enn\xc3\xa4tyst\xc3\xa4 (k\xc3\xa4siaika 7.43,2) ja on voimassa edelleenkin. My\xc3\xb6s maililla Paunonen juoksi viel\xc3\xa4kin voimassa olevan Suomen enn\xc3\xa4tyksen 3.55,65. Aika oli tuolloin my\xc3\xb6s nuorten Euroopan enn\xc3\xa4tys. Paunosella on useita voimassa olevia Suomen enn\xc3\xa4tyksi\xc3\xa4 15-, 17- ja 19-vuotiaissa. Paunonen osallistui ulkoratojen aikuisten arvokilpailuihin ainoastaan kerran, Prahan EM-kilpailuihin 1978._NEWLINE_Uransa aikana Paunonen edusti Sulkavan Urheilijat -41:t\xc3\xa4, Turun Urheiluliittoa, Savon Mailereita ja Savonlinnan Rientoa._NEWLINE_Paunonen el\xc3\xa4\xc3\xa4 avioliitossa entisen keskimatkojen huippujuoksijan Aila Paunosen (o.s. Virkberg) kanssa.'